Ir-Regolament tal-Kummissjoni (KE) Nru. 2238/96
Tat-22 ta’ Novembru 1996
li jemenda r-Regolament (KE) Nru 1372/95 li jistabbilixxi regoli dettaljati għall-implimentazzjoni tas-sistema tal-liċenzi ta’ l-esportazzjoni fis-settur tal-laħam tat-tjur
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea.
Wara li kkunsidrat ir-Regolament tal-Kunsill (KEE) Nru 2777/75 tad-29 ta’ Ottubru 1975 dwar l-organizzazzjoni komuni tas-suq tal-laħam tat-tjur [1], kif l-aħħar emendat bir-Regolament tal-Kummissjoni (KEE) Nru 2916/95 [2], u b’mod partikolari l-Artikolu 3(2) tiegħu,
Billi r-Regolament tal-Kummissjoni (KE) Nru 1372/95 [3] kif l-aħħar emendat bir-Regolament (KE) Nru 1158/96 [4], jispeċifika regoli dettaljati għall-implimentazzjoni tas-sistema ta’ liċenzji ta’ l-esportazzjoni fis-settur tal-laħam tat-tjur;
Billi l-esperjenza wriet li huwa meħtieġ, biex jiġu evitati applikazzjonijiet spekulattivi, li jitnaqqas il-perjodu tal-validita’ tal-liċenzji għall-kategorija tal-prodotti 6 u għal destinazzjonijiet partikolari u li jiġi limitat għall-esportazzjonijiet taħt dawn il-liċenzji l-perjodu msemmi fl-Artikolu 28 tar-Regolament tal-Kummissjoni (KEE) Nru 3665/87 tas-27 ta’ Novembru 1987 li jispeċifika regoli komuni u dettaljati għall-applikazzjoni tas-sistema ta’ rifużjonijiet għall-esportazzjoni fuq prodotti agrikoli [5], kif l-aħħar emendat bir-Regolament (KE) Nru 1384/95 [6];
Billi l-miżuri previsti f’dan ir-Regolament huma skond l-opinjoni tal-Kumitat ta’ l-Amministrazzjoni għal-Laħam tat-Tjur u l-Bajd,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 1372/95 qiegħed b’hekk jiġi emendat kif ġej:
1. Fl-Artikolu 2(1), il-paragrafu 5 li ġej qed jiġi miżjud:
"5. B’deroga mill-paragrafu 1, il-liċenzji għall-kategorija 6 (a) imsemmija fl-Anness I għandhom ikunu validi ħmistax-il ġurnata mid-data attwali tal-ħruġ fis-sens ta’ l-Artikolu 21(2) tar-Regolament (KEE) Nru 3719/88. F’dan il-każ, minkejja dak kollu li hemm fl-Artikolu 28(5) tar-Regolament (KEE) Nru 3665/87, il-perjodu li matulu l-prodotti jistgħu jibqgħu koperti mill-arranġamenti previsti fl-Artikolu 5 tar-Regolament tal-Kunsill (KEE) Nru 565/80 [7] għandu jkun daqs il-bqija tat-terminu tal-validità tal-liċenza ta’ l-esportazzjoni.";
2. Anness I qed jinbidel bl-Anness I ta’ dan ir-Regolament.
3. Anness II ta’ dan ir-Regolament qed jiġi miżjud bħala l-Anness IV.
Artikolu 2
Dan ir-Regolament għandu jidħol fis-seħħ fil-jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta’ Novembru 1996.